Metropolisielid tydens Jhb-rooftog doodgeskietArgieffoto ŉ Lid van die Johannesburgse metropolisie (JMPD) is een van twee mense wat tydens ŉ rooftog by ŉ kuierplek in Vlakfontein, suid van Johannesburg, doodgeskiet is. Hy was nie aan diens tydens die voorval Sondagaand nie. Wayne Minnaar, JMPD-woordvoerder, het gesê die metrobeampte was verbonde aan die reaksie-eenheid van die Geïntegreerde Intelligensie-operasiesentrum. “Vyf gewapende verdagtes het die kuierplek omstreeks 19:45 beroof. R8 000 se kontant is gebuit. ŉ Lid van die publiek is ook doodgeskiet. Die omstandighede rondom die skietery word nog ondersoek,” het Minnaar gesê. Michael Sun, ŉ lid van Johannesburgse burgemeesterskomitee vir openbare veiligheid, het intussen sy medelye met die familie, vriende en kollegas van die slagoffer betuig.